钦定古今图书集成/明伦汇编/官常典/第358卷 > 詹仰庇
## 钦定古今图书集成/明伦汇编/官常典/第358卷 > 詹仰庇

按《明外史》本传：“仰庇，字汝钦，安溪人。嘉靖四十四年
进士。由南海知县征授御史。隆庆初，穆宗诏户部购
宝珠，尚书马森执奏，给事中魏时亮、御史贺一桂等
继争，皆不听。仰庇疏言：‘顷言官谏购宝珠，反蒙诘让。
昔仲虺戒汤，不迩声色，不殖货利。召公戒武王玩人
丧德，玩物丧志。汤、武能受二臣之戒，绝去玩好，故圣
德光千载。若夫昏庸之君，侈心一生，不可复遏，恣情
纵欲，财耗民穷。陛下玩好之端渐启，弼违之谏，恶闻
群小乘隙，百方诱惑，害有不胜言者。况宝石珠玑多
藏中贵家，求之愈急，邀直愈多。奈何以有用财耗之
无用之物？今两广需饷，疏请再三，犹靳不予，何轻重
倒置乎’？”不报。三年正月，中官制烟火延烧禁中庐舍，
仰庇请按治，左右近习多切齿者。帝颇耽声色，陈皇
后微谏，帝怒，出之别宫。外庭皆忧之，莫敢言。仰庇入
朝，遇医禁中，出询之，知后寝疾危笃，即上疏言：“先帝
慎择贤淑，作配陛下，为宗庙社稷内主。陛下宜遵先
帝命，笃宫闱之好。近闻皇后移居别宫，已近一载，抑
郁成疾。陛下略不省视，万一不讳，如圣德何？臣下莫
不忧惶，徒以事涉宫禁，不敢颂言。臣谓人臣之义，知
而不言当死，言而触讳亦当死。臣今日固不惜死，愿
陛下采听臣言，立复皇后中宫，时加慰问，臣虽死贤
于生。”帝手批答曰：“后无子，多病，移居别宫，聊自适，以
冀却疾尔，何知内庭事？顾妄言仰庇，自分得重谴”，同
列亦危之。及旨下，中外惊喜过望，仰庇益感奋。亡何，
巡视十库，疏言：“内官监岁入租税至多，而岁出不置
籍。按京城内外园廛场地，隶本监者数十，计，岁课皆
属官钱。而内臣假上供名，恣意渔猎，利填私家，过归
朝宁。乞备核，宜留宜革，并出入多寡数，以杜奸欺。再
照人主奢俭，四方系安危。陛下前取户部银用备缓
急。今如本监所称，则尽以创鳌山、修宫苑、制秋千，造
龙凤舰，治金柜玉盆。群小因干没，累圣德，亏国计。望
陛下深省，有以玩好逢迎者，悉屏出罪之。”宦官益恨。
故事，内外诸司文移往还，及牧民官出教，用“照”字，言
官上书无此体，宦官因指“再照人主”语为大不敬。帝
遂发怒，下诏曰：“仰庇小臣，敢照及天子。且狂肆屡不
悛。”遂廷杖百，除名，为并罢科道之巡视库藏者。南京
给事中骆问礼、御史余嘉诏等疏救，并言巡视官不
当罢，不纳。仰庇为御史仅八月，数进谠言，竟以获罪。
神宗嗣位，录先朝直臣，以仰庇在京时尝为商人，居
间不得内。召除广东参议，寻乞归。家居十馀年，起官
江西，再迁南京太仆少卿，入为左佥都御史，进左副
都御史。仰庇初以直节负盛名，至是为保位计，颇不
免附丽。饶伸以科场事劾大学士王锡爵、左都御史
吴时来，仰庇即劾伸。进士薛敷教劾时来及南京右
都御史耿定向。仰庛未及阅疏，即论敷教“排陷大臣，
摇乱国事”，敷教坐废。及吏部侍郎赵焕、兵部侍郎沈
子木相继去，仰庇谋代之，踪迹颇著。给事中王继光、
主事姜士昌、员外郎赵南星、南京御史王麟趾等交
章论列。仰庇不自安，屡求去。帝虽慰留，而众议籍籍
不止。稍迁刑部右侍郎，移疾归，久之卒。